Paartjie dalk tronk toe ná hulle strand se sand ‘steel’14 plastiekbottels vol sand wat die Franse paartjie in hulle kattebak gehad het (Foto: Italiaanse polisie via AP) ŉ Franse paartjie kan tot ses jaar tronkstraf gevonnis word ná hulle ongeveer 40 kg wit sand van ŉ strand op die Italiaanse eiland, Sardinië gevat het. Die polisie in Italië het Dinsdag gesê hulle het die sand van die strand in 14 plastiekbottels in die egpaar se sportnutsvoertuig opgespoor tydens ŉ soektog op 15 Augustus op ŉ veerboot van Sardinië na Frankryk. Die egpaar het aan die polisie gesê hulle het nie geweet dit is onwettig om die eiland se bekende sand huis toe te vat nie. Die sand word beskerm in openbare belang. As hulle skuldig bevind word, kan hulle ses jaar tronkstraf opgelê word vir diefstal met verswarende omstandighede. Dit is nie duidelik wanneer hulle verhoor sal word nie.